**Informatīvais ziņojums**

**„Par pašreizējo situāciju meža ugunsdzēsībā Valsts meža dienestā un priekšlikumi situācijas risināšanai”**

Informatīvais ziņojums sagatavots, lai informētu Ministru kabinetu par situāciju Valsts meža dienestā (turpmāk – VMD), tā gatavību, spēju un nodrošinājumu īstenot meža ugunsdzēsības funkciju (turpmāk – funkcija) un rastu risinājumu esošās situācijas uzlabošanai.

Saskaņā ar Valsts meža dienesta likuma 2. panta pirmo daļu VMD uzrauga un īsteno meža ugunsdzēsību Latvijas Republikas teritorijā esošajos mežos un meža zemēs, tas ir, veic meža ugunsdrošības uzraudzību, atklāj, ierobežo un likvidē meža ugunsgrēkus, iesaista meža īpašniekus (valdītājus) ugunsgrēka vietas uzraudzībā (Ministru kabineta 2013. gada 30. jūlija noteikumu Nr.449 „Valsts meža dienesta nolikums” 4.11.apakšpunkts).

1. **Funkcijas nozīme tautsaimniecības un nacionālās drošības kontekstā**

**Latvijas Nacionālajā attīstības plānā 2014.-2020.gadam** (turpmāk – NAP2020), kas 2012.gada 20.decembrī apstiprināts Latvijas Republikas Saeimā, ir izvirzītas trīs prioritātes – tautas saimniecības izaugsme, cilvēka drošumspēja un izaugsmi atbalstošas teritorijas. Prioritātēm noteikti rīcības virzieni ar mērķiem un uzdevumiem.

Viens no prioritātes „Izaugsmi atbalstošas teritorijas” rīcības virziena „Dabas un kultūras kapitāla ilgtspējīga apsaimniekošana” mērķiem ir saglabāt dabas kapitālu kā bāzi ilgtspējīgai ekonomiskajai izaugsmei un sekmēt tā ilgtspējīgu izmantošanu, mazinot dabas un cilvēka darbības radītos riskus vides kvalitātei[[1]](#footnote-1). Uzdevumi šī mērķa sasniegšanai ir stimulēt zemes un citu dabas resursu ilgtspējīgu izmantošanu un bioloģisko daudzveidību, pielietojot vidi saudzējošas tehnoloģijas[[2]](#footnote-2) un palielināt augsnes auglību un meža resursu vērtību, pēc iespējas mazinot ietekmi uz vidi un pielietojot vidi saudzējošas tehnoloģijas[[3]](#footnote-3).

Meža kā dabas kapitāla un koksnes resursa saglabāšana ietekmē tautas saimniecības, tai skaitā, meža nozares izaugsmi. Meža ugunsgrēki nodara postījumus meža ekosistēmai, rada mežaudžu produktivitātes kritumu, koksnes resursu trūkumu un bioloģiskās daudzveidības samazināšanos.

Tautsaimniecības izaugsme un izaugsmi atbalstošas teritorijas ir cieši saistītas ar nodarbinātību un cilvēka sociālo drošību, ko, pirmkārt, nodrošina darbs. NAP2020 atzīmē, ka cienīgs darbs nodrošina pietiekamu, prasmēm un produktivitātei atbilstošu atalgojumu, darbavietas drošību un ģimenes sociālo aizsardzību, labākas iespējas personīgajai izaugsmei un sociālai integrācijai, brīvību paust savas intereses, apvienoties un piedalīties lēmumu pieņemšanā. Cienīgs darbs dod iespēju nopelnīt pietiekami sev un savai ģimenei un uzlabot kvalifikāciju, lai pastāvīgi nodrošinātu labklājību un spētu pielāgoties darba tirgus izmaiņām[[4]](#footnote-4).

**Nacionālās drošības likums** nosaka nacionālās drošības sistēmu un tās uzdevumus, nacionālās drošības sistēmas subjektu kompetenci, to darbības saskaņošanas, nodrošināšanas un kontroles principus un kārtību (2.pants). Pamatojoties uz šī likuma 23.panta otro daļu, kas nosaka, ka ministrijas prognozē to kompetencē esošo nozaru apdraudējumus un plāno apdraudējumu novēršanu, pārvarēšanu un iespējamo seku likvidēšanu, valstī ir izstrādāts „**Valsts nozīmes nozīmīgāko risku identifikāciju un nozares apdraudējuma novēršanas plāns”.** Meža ugunsgrēki ir identificēti kā viens no nozīmīgākajiem nozares riskiem.

 Meža ugunsgrēki var radīt katastrofālas izmaiņas ekosistēmā, izraisot lielākās daļas biocenozi veidojošo populāciju bojāeju. Ugunsgrēku tiešā ietekmē ugunsgrēka laikā tiek iznīcinātas vai bojātas mežaudzes un zemsedzes fauna. Ugunsgrēku netiešā ietekme izpaužas kā dendrofāgo kukaiņu un parazitāro sēņu izplatīšanās, mežaudžu krājas pieauguma izmaiņas. Lielie meža un purva ugunsgrēki var radīt draudus vietējo iedzīvotāju drošībai un veselībai. Pēdējos gados, ņemot vērā meža īpašnieku saimnieciskās darbības aktivitāšu pieaugumu meža atjaunošanas darbos, kopšanas ciršu izpildē, tūrisma un dabas taku izveidē, medību saimniecības darbu veikšanā, rekreācijas vietu izveidē un mežizstrādes darbu veikšanā, stipri pieaudzis meža apmeklētāju skaits un biežums, kas ugunsnedrošajā laikposmā pastiprina meža ugunsgrēku izcelšanās draudus. Meža ugunsgrēku izcelšanās draudi pēdējos gados pieauguši arī saistībā ar klimata izmaiņu radītajām dabas katastrofām. Aizdegšanos un ugunsgrēku izplatīšanos determinē virkne faktoru, tādi kā mežā esošo degmateriālu daudzums un veids, to mitruma saturs, temperatūra, kā arī vēja ātrums un topogrāfiskie apstākļi. Ugunsbīstamība strauji pieaug, pieturoties karstam, sausam un vējainam laikam.

Arī 2013.gada 30.jūlija (protokols Nr.41, 86.§) Ministru kabinetā pieņemtajā **informatīvajā ziņojumā** „Par Valsts meža dienesta nodrošinājumu meža ugunsdzēsības uzdevumu veikšanai” (turpmāk –2013.gada informatīvais ziņojums) ir raksturota mežu ugunsgrēku negatīvā ietekme

1.attēls

*(\*Mežu ugunsgrēku skaits un uguns skartās platības 2014.gada pirmajos 5 mēnešos)*

Latvijā ik gadus vidējā uguns skartā meža zemes platība ir aptuveni 1.4 ha. Meža ugunsgrēku gadījumā mežam vien nodarītie zaudējumi vidēji gadā ir ap 425 tūkst. *euro.*

2014. gada pirmajos piecos mēnešos likvidēti 515 meža ugunsgrēki 485 ha platībā, kas jau šobrīd pārsniedz iepriekšējo trīs gadu rādītājus.

Šī dokumenta 2.attēls parāda riskus un iespējamās sekas meža ugunsgrēku gadījumā.

2.attēls

### Risku scenāriji meža un purvu ugunsgrēkiem



Izvērtējot nozares apdraudējumus, tika atzīts, ka meža ugunsgrēki ir nozīmīgs risks ar augstu iestāšanās varbūtību.

 Valsts apdraudējuma novēršanai saskaņā ar Nacionālās drošības likuma 36. pantu ir izstrādāts **Valsts civilās aizsardzības plāns** (turpmāk - CA plāns), kas ietver valsts civilās aizsardzības sistēmas nodrošināšanas pasākumus, kā arī ārkārtējām situācijām paredzētus preventīvus, gatavības un reaģēšanas pasākumus un šādu situāciju seku likvidēšanas pasākumus, kā arī nosaka civilās aizsardzības sistēmas darbību militāra iebrukuma vai kara gadījumā.

 CA plānā kā viens no apdraudējuma veidiem ir mežu un purvu ugunsgrēki un CA plāna 10.pielikumā norādīti šādi preventīvie pasākumi - meža ugunsnedrošā laikposma noteikšana katru gadu aprīlī, meža novērošana no uguns novērošanas torņiem. Gatavības, reaģēšanas un seku likvidēšanas neatliekamie pasākumi ir ugunsgrēku dzēšana un ierobežošanas darbu veikšana, kas ir VMD darbinieku ikdienas pienākumi ugunsnedrošajā laikposmā.

 Saskaņā ar Civilās aizsardzības likuma (05.10.2006.) 8.panta pirmo daļu Zemkopības ministrijas uzdevums civilajā aizsardzībā ir nodrošināt Valsts civilās aizsardzības plānā noteikto pasākumu izpildi.

1. **Problēmas un to iespējamie risinājumi**

Ministru kabinets 2013.gada 30.jūlijā (protokols Nr.41, 86.§) pieņēma zināšanai zemkopības ministra iesniegto **2013.gada** **informatīvo ziņojumu**, kā arī nolēma jautājumu par Zemkopības ministrijai papildu nepieciešamo finansējumu meža ugunsdzēsības darbu veikšanai 2014. un turpmākajiem gadiem izskatīt Ministru kabinetā likumprojekta "Par valsts budžetu 2014.gadam" un likumprojekta "Par vidēja termiņa budžeta ietvaru 2014., 2015. un 2016.gadam" sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem **jaunajām politikas iniciatīvām** un iesniegtajiem papildu finansējuma pieprasījumiem.

2013.gada informatīvajā ziņojumā raksturots VMD nodrošinājums un finansiālā situācija funkcijas nodrošināšanai, kā arī no 2010.-2012.gadam veiktās investīcijas. Kā sekas tam, ka nav bijis iespējams savlaicīgi veikt ugunsnovērošanas torņu rekonstrukciju un funkcijas nodrošināšanai izmantoto ēku remontu, kā arī motivējoša atalgojuma trūkums meža ugunsapsardzībā iesaistītajiem, kā arī novecojusī specializētā ugunsapsardzības tehnika rada pamatotu risku funkcijas nodrošināšanai valstī it īpaši augstas degamības sezonās.

**Valsts kontrole** (turpmāk – VK), 2013. gadā veica likumības revīziju Nr.5.1-2-15/2013 „Valsts meža dienesta strukturālo izmaiņu pamatotība un dienesta darbības atbilstība normatīvo aktu prasībām un efektivitāte” (turpmāk – revīzijas ziņojums). Savā revīzijas ziņojumā 2013.gada 4.decembrī VK secina, ka nepietiekama finansējuma dēļ, pastāv augsts risks, ka paaugstinātas degamības periodā VMD nespēs nodrošināt funkcijas īstenošanu pilnā apjomā, un atzīmē, ka par to liecina citu institūciju iesaistīšana meža ugunsgrēku dzēšanā (Revīzijas ziņojuma 198. punkts).

VK revīzijas ziņojumā norāda uz funkcijas finanšu uzskaites un nepieciešamā finansējuma plānošanas nepilnībām VMD, sadarbības starp VMD un Valsts ugunsdzēsības un glābšanas dienestu (turpmāk –VUGD) pilnveidošanu, ugunsnovērošanas torņu tīkla izvērtējuma trūkumu, problemātiku meža ugunsgrēka vietas uzraudzīšanā.

Zemkopības ministrija un VMD pildaVK sagatavoto ziņošanas par ieteikumu ieviešanu laika grafikā noteiktos pasākumus. VMD ir pilnveidojis iekšējās procedūras un tādejādi, nodrošinājis uzskaiti par ugunsgrēka vietas uzraudzības nodošanu meža īpašniekam. VMD ir sagatavojis un ar 2014.gada 2.aprīļa rīkojumu Nr.75 apstiprinājis „Meža ugunsapsardzības darbu organizācijas kārtību”, nosakot, ka, nododot ugunsgrēka vietu uzraudzībā meža īpašniekam, tiek sastādīts pieņemšanas-nodošanas akts, kurā ietverta informācija par meža īpašnieku un meža ugunsgrēku. Informāciju par šiem pieņemšanas – nodošanas aktiem plānots apkopot, reģistrēt Meža valsts reģistrā un analizēt, tādejādi nodrošinot izsekojamību meža ugunsgrēka vietas uzraudzībā. Zemkopības ministrija plāno veikt atbilstošus grozījumus normatīvajos aktos. VMD ir uzsācis darbu pie pārējo, iepriekš minēto VK ieteikumu ieviešanas.

Lai turpmāk sekmīgi nodrošinātu meža ugunsgrēku atklāšanu un likvidāciju, nepieciešams papildus finansējums meža ugunsapsardzībā nodarbināto atlīdzībai, jaunai specializētā autotransporta iegādei, funkcijas nodrošināšanai izmantoto ēku kapitālajiem remontiem un rekonstrukcijai, inventāra iegādei.

* 1. **Ugunsapsardzībā nodarbinātie**

Uguns apsardzībā tiek nodarbināti štata darbinieki (mežziņi, vecākie mežziņi un citas amatpersonas) un sezonas darbinieki.

Meža ugunsapsardzība, tas ir, meža ugunsgrēku atklāšana, ierobežošana un likvidācija, ir tikai viens no mežziņu un vecāko mežziņu darba pienākumiem, un tā ir vērtējama saistībā ar mežziņa amata pienākumu izpildi kopumā.

Mežziņa amata pienākumu kvalitatīva izpilde prasa kompleksu skatījumu uz meža ugunsapsardzības un mežsaimnieciskās darbības uzraudzības pienākumiem. Patlaban nav iespējams strikti nošķirt sakaru līdzekļu, mērinstrumentu vai autotransporta izmantošanu tikai vienai vai otrai funkcijai – resursi tiek izmantoti maksimāli efektīvi abu funkciju nodrošināšanai. Turklāt finanšu resursi izdevumu segšanai VMD tiek piešķirti budžeta apakšprogrammas 24.01.00. „Meža resursu valsts uzraudzība” ietvaros, tātad atsevišķs finansējums meža ugunsapsardzībai netiek izdalīts. Līdz ar to, faktiskie izdevumi meža ugunsapsardzībai tiek uzskaitīti kopā ar pārējiem meža resursu valsts uzraudzības nodrošināšanai nepieciešamajiem izdevumiem. Tomēr visu laiku jārēķinās ar to, ka mežziņu ikdienas darbu saistībā ar meža ugunsapsardzību nav iespējams organizēt maiņās, tāpēc šo amatpersonu slodze reizēm ir pārmērīga. Valsts meža dienesta likuma 4.panta otrā daļa nosaka, ka VMD amatpersonām, ievērojot darba īpatnības, darba laika ilgums netiek mērīts vai iepriekš noteikts, un tas nozīmē, ka meža ugunsnedrošajā laikposmā ugunsapsardzībā iesaistītajiem VMD darbiniekiem nav formālā darba laika beigu ierobežojuma un viņiem jābūt sasniedzamiem jebkurā diennakts laikā. Lai strādātu šādā režīmā, ir nepieciešams VMD ugunsapsardzībā iesaistītajam štata personālam nodrošināt piemaksu par darbu īpašos apstākļos (sešus mēnešus gadā, vismaz 5% no darba algas). Papildus risinājums VMD amatpersonu kapacitātes celšanai ir motivētu un pieredzējušu sezonas darbinieku piesaiste, palielinot šo darbinieku amata vietu skaitu.

Ugunsnedrošajā laikposmā, kad ir palielināta meža ugunsgrēku izcelšanās iespēja, VMD funkcijas nodrošināšanai darbā pieņem sezonas darbiniekus – meža ugunsdzēsības stacijas vadītājus, ugunsnovērošanas torņu dežurantus, meža ugunsdzēsējus, specializētā autotransporta vadītājus un operatīvos dežurantus.

Smagie darba apstākļi, mazā darba samaksa un ierobežotā darbaspēka pieejamība mazapdzīvotos lauku apvidos apgrūtina darbaspēka piesaistīšanu sezonas darbam ugunsnovērošanas torņos, kā arī citos ar ugunsdzēsību saistītos darbos (meža ugunsdzēsējs, specializētā autotransporta vadītājs, operatīvais dežurants, meža ugunsdzēsības stacijas vadītājs).

Nepietiekama finansējuma dēļ ugunsnedrošajā laikposmā darbā netiek pieņemti pietiekami daudz meža ugunsdzēsēju un specializētā autotransporta vadītāju. Sezonā ar augstu degamību ugunsdzēsības darbu veikšanai darbā būtu jāpieņem līdz pat 648 ugunsapsardzībā nodarbināto, kā norādīts 2013.gada ziņojumā. Līdz šim pēdējos gados, nepietiekama finansējuma dēļ, sezonas darbam meža ugunsapsardzībā vidēji tika pieņemti aptuveni 320 - 380 nodarbināto, funkcijas nodrošināšana bija iespējama tikai pateicoties meteoroloģiskajiem apstākļiem, kuru dēļ Latvijas mežos nebija augsta ugunsbīstamība.

Jāņem vērā, ka efektīvam meža ugunsdzēsības darbam ir svarīgi nodrošināt pēc iespējas mazāku sezonas darbinieku kadru mainību. Zemais atalgojums un nepietiekamas sociālās garantijas ietekmē sezonas darbinieku kadru mainību. VMD uzskata, ka palielinot darba algu būs iespējams noturēt un piesaistīt pieredzējušus darbiniekus. Pretējā gadījumā ievērojami resursi ir jāiegulda jaunpieņemto sezonas darbinieku apmācībā, bet apmācītais darbinieks nākamajā sezonā VMD struktūrā neatgriežas.

Arī VK savā revīzijas ziņojumā, veicot salīdzinājumu starp VMD un VUGD prasībām pret nodarbinātajiem un to nodrošinājumu, secinājusi, ka lai gan VUGD veicamie uzdevumi ir uzskatāmi par sarežģītākiem salīdzinājumā ar VMD uzdevumiem meža ugunsgrēku dzēšanā, tomēr prasības meža ugunsdzēsēja amata pretendentiem, atlīdzība un sociālās garantijas VMD ir vērtējamas kā būtiski zemākas, radot situāciju, ka meža ugunsgrēku dzēšanu, tajā skaitā speciālo un operatīvo transportlīdzekļu ekspluatāciju, pamatā nodrošina sezonas darbinieki, kuru mainība atsevišķās virsmežniecībās ir augsta.

Jāņem vērā, ka tuvāko gadu laikā palielināsies VMD uzraugāmās teritorijas meža ugunsapsardzībā, jo 2011. gada 13. oktobra likums "Grozījumi Meža likumā" paredz, ka no 2015. gada 1. janvāra citas zemes lietošanas kategorijas zeme 0,5 hektāru un lielākā platībā, uz kuras ir izveidojusies mežaudze ar koku vidējo augstumu vismaz pieci metri un kurā mežaudzes šķērslaukums ir vienāds ar mežaudzes minimālo šķērslaukumu vai lielāks, kļūs gan par Meža likuma objektu. Pēc nacionālā meža monitoringa datiem, Meža likumā ietvertajai meža definīcijai valstī atbilst 152 tūkst. ha zemes, kas pēc juridiskā statusa patlaban nav mežs un zeme 158 tūkst. ha lielā platībā, kas tuvākajos gados atbildīs meža kritērijiem, kas kopā gandrīz par 10 % palielinās pašreiz uzraugāmās platības (3,32 milj. ha pēc Meža valsts reģistra datiem).

* 1. **Kapitālieguldījumi**

**Specializētais autotransports**

Šobrīd VMD struktūrvienības ir nodrošinātas ar iestādes īpašumā esošām 398 apvidus automašīnām (jaunākām par 10 gadiem) un 61 nomāto automašīnu. Turpmāk, lai taupītu valsts budžeta resursus, VMD ir plānojis atteikties no daļas nomātajām automašīnām. Lai nodrošinātu visus meža ugunsapsardzībā nodarbinātos ar transportlīdzekli amata pienākumu veikšanai, VMD tiek plānota autoparka vienmērīga atjaunošana, uzsākot nomainīt 58 speciāli meža ugunsdzēsībai aprīkotās vieglās kravas apvidus automašīnas, 2017. gadā iegādājoties 29 vieglās kravas apvidus automašīnas. Turpmākajos gados šo automašīnu nomaiņu nepieciešams turpināt.

Paralēli ir nepieciešams atjaunot **smago ugunsapsardzības tehniku**, kura pamatā ir iegādāta laika periodā no 1971.-1990. gadam un ir fiziski un morāli novecojusi. VMD rīcībā meža ugunsgrēku dzēšanai pašreiz ir 85 autocisternas, no kurām vairāk nekā puse ir ražotas pirms 1990. gada bijušajā Padomju Savienībā (galvenokārt GAZ 66 un ZIL 130), tas ir, vecākas par 23 gadiem (1. tabula).

1. tabula

|  |  |
| --- | --- |
| Autocisternas ražošanas gads | Autocisternu skaits |
| 1970.-1979. | 9 |
| 1980.-1989. | 36 |
| 1990.-1999. | 23 |
| 2000.-2013. | 17 |
|  |  |

Jau 2013.gada informatīvajā ziņojumā ir minēts, ka lielākā daļa no šīm autocisternām ir ļoti sliktā tehniskā stāvoklī, to remonts ir ekonomiski neizdevīgs un nepieciešams veikt to norakstīšanu. Lai nodrošinātu funkcionēšanu novecojušajam smagās ugunsapsardzības tehnikas autoparkam, laika periodā no 2011. - 2013. gadam, bija jāiegādājas 35 jaunas specializētās ugunsdzēsības autocisternas. Uz šo brīdi, nepietiekamā finansējuma dēļ, VMD ir varējis iegādāties 11 specializētās ugunsdzēsības autocisternas. 2014., 2015. un 2016. gadā piešķirts finansējums divu specializēto ugunsdzēsības autocisternu iegādei katru gadu. Vēl 16 specializētās ugunsdzēsības autocisternas nepieciešams iegādāties turpmāko trīs gadu laikā (no 2015. - 2017. gadam), atliekot divu pēdējo autocisternu iegādi uz 2018.gadu.

**Ugunsnovērošanas torņi**

Vēsturiski kā vienu no galvenajām meža ugunsgrēku atklāšanas metodēm VMD izmanto novērojumus no ugunsnovērošanas torņiem. Vidēji aptuveni 40% no visiem ugunsgrēkiem tiek atklāti no ugunsnovērošanas torņiem. Kopumā VMD rīcībā ir 181 ugunsnovērošanas tornis. Ugunsnovērošanas torņu tehniskais stāvoklis un ugunsapsardzībai novirzītais nepietiekamais finansējuma apjoms nenodrošina regulāru, visu ugunsnovērošanas torņu izmantošanu visā meža ugunsnedrošajā laikposmā, jo izmantoti tiek vidēji 62% no kopējā torņu skaita.

 VMD, piesaistot Eiropas Savienības fonda līdzekļus pasākuma „Mežsaimniecības ražošanas potenciāla atjaunošana un preventīvu pasākumu ieviešana”, kura mērķis ir nodrošināt ilgtspējīgu meža apsaimniekošanu, līdz 2013.gadam ir rekonstruējis 72 ugunsnovērošanas torņus un veicis divu ugunsnovērošanas torņu būvniecību.

Šī projekta īstenošana turpinās, un pasākuma ceturtajā kārtā īstenojams apstiprinātais projekts par trīs jaunu ugunsnovērošanas torņu būvniecību un 30 ugunsnovērošanas torņu rekonstrukciju.

**Funkcijas nodrošināšanai nepieciešamās ēkas**

 Drošai meža ugunsapsardzībā izmantojamo ēku ekspluatācijai, kā arī lai nodrošinātu pēdējā laikā iegādāto moderno, specializēto ugunsdzēsības autocisternu uzturēšanu, plānots uzlabot esošo ēku stāvokli un uzsākt jaunas ēkas būvniecību.

Laika periodā no 2014. līdz 2016. gadam piešķirtā finansējuma ietvaros plānots kapitāli remontēt un rekonstruēt divas funkcijas nodrošināšanai nepieciešamās ēkas.

2017.gadā nepieciešams finansējums vienas funkcijas nodrošināšanai nepieciešamās ēkas būvniecības uzsākšanai.

Turpmākajos gados ēku kapitālos remontu, rekonstrukciju un būvniecību nepieciešams turpināt.

 **2.3. Papildus nepieciešamie uzturēšanas izdevumi**

Sekmīgai meža ugunsdrošības prasību uzraudzībai un meža ugunsdzēsības funkciju veikšanai nepieciešams iegādāties un regulāri atjaunot speciālo meža ugunsdzēsības inventāru, apģērbu, individuālos aizsardzības līdzekļus, specializētā autotransportlīdzekļu aprīkojumu, u.tml.

Ikgadus nepieciešams veikt specializētā autotransporta remontus. Riepu nomaiņa plānota 2017. gadā.

Nepieciešama papildus degviela, lai efektīvāk varētu veikt meža ugunsdrošības prasību ievērošanas kontroli, savlaicīgi novērstu jaunu meža ugunsgrēku izcelšanos un veiktu jau izcēlušos meža ugunsgrēkus dzēšanu.

2015. un 2016. gadā ik gadus plānots iegādāties 94 pārnēsājamos smidzinātājus. 2017. gadā plānots iegādāties 103 pārnēsājamos smidzinātājus, šļūtenes, stobrus, šļūteņu savienojumus, pārejas u.tml., kā arī specializēto apģērbu ugunsapsardzībā nodarbinātajiem.

            Meža ugunsgrēka vietas savlaicīgā atklāšanā, likvidācijā, uzraudzībā un uzskaitē svarīga ir globālās navigācijas satelītu uztvērēju izmantošana. 2017. gadā plānots iegādāties 36 uztvērējus, esošo iekārtu nomaiņai.

Detalizētus papildus nepieciešamā finansējuma aprēķinus skatīt 6.2. nodaļā.

1. **VMD veiktās investīcijas funkcijas nodrošināšanai no 2010. līdz 2013. gadam**

Laika periodā no 2010. gada līdz 2013. gadam (ieskaitot) VMD meža ugunsapsardzībai ir saņēmis vienreizējas investīcijas 7.513 milj. latu (10.69 milj.*euro*) apmērā no valsts budžeta līdzekļiem, kā arī 1 404 263 latus (1 998 086 *euro*) saistībā ar Latvijas lauku attīstības programmas 2007.–2013. gadam pasākuma “Mežsaimniecības ražošanas potenciāla atjaunošana un preventīvu pasākumu ieviešana” aktivitāti “Meža ugunsdrošības profilaktisko pasākumu ieviešana”.

 2. tabula

|  |
| --- |
| 2010. gadā VMD meža ugunsapsardzībā ir investējis 780 447 latus **(1 110 476** *euro***)**: |
| **Līdzekļi neparedzētiem gadījumiem (skatīt 3. tabulu)** | **357 000 (507 965)** |
| Inventārs: | 268 500 (382 041) |
| Kapitālās iegādes: | 88 500 (125 924) |
| **Ugunsnovērošanas torņu būvniecība un rekonstrukcija (ELFLA līdzekļi)** | **423 447 (602511)** |
|  |
| 2011. gadā VMD meža ugunsapsardzībā ir investējis 4 636 644 latus (6 597 350 *euro*): |
| **Līdzekļi neparedzētiem gadījumiem (skatīt 3. tabulu)** | **2 156 000 (3 067 712)** |
| Inventārs: | 0 |
| Kapitālās iegādes: | 2 156 000 (3 067 712) |
| **Pamatbudžets (skatīt 3. tabulu):** | **2 000 000** ( 2 845 744) |
| Inventārs: | 0 |
| Kapitālās iegādes: | 2 000 000 (2 845 744) |
| **Globālās navigācijas satelītu sistēmas uztvērēji (ELFLA līdzekļi)** | **348 376 (495 694)** |
| **Ugunsnovērošanas torņu būvniecība un rekonstrukcija (ELFLA līdzekļi)** | **132 268** (188 200) |
|  |
| 2012. gadā VMD meža ugunsapsardzībā ir investējis 2 096 504 latus (2 983 057  *euro*): |
| **Pamatbudžets (skatīt 3. tabulu)** | **2 000 000 (2 845 744)**  |
| Inventārs: | 70 000 (99 601) |
| Kapitālās iegādes: | 1 930 000 (2 746 143) |
| **Ugunsnovērošanas torņu būvniecība un rekonstrukcija (ELFLA līdzekļi)** | **96 504 (137 313)** |
|  |
| 2013.gadā VMD meža ugunsapsardzībā ir investējis  985 018 latus (1 401 555 *euro* ): |
| **Pamatbudžets (skatīt 3. tabulu)** | **581 350(827 187)** |
| Preces un pakalpojumi (izņemot degvielu): | 140 000 (199 202) |
| Kapitālās iegādes: | 441 350 (627 985) |
| **Ugunsnovērošanas torņu būvniecība un rekonstrukcija (ELFLA līdzekļi)** | **403 668 (574 368)** |

 2010. gadā, ievērojot Ministru kabineta 2010.gada 1.novembra rīkojumu Nr.631 „Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem", no piešķirtā finansējuma tika iegādāts auto aprīkojums ugunsdzēsībai, ūdenssūkņi, motorzāģi, specializētie darba apģērbi, pārnēsājamie smidzinātāji, smago automobiļu riepas, ugunsdzēsības šļūtenes, torņu grādu loki, binokļi u.c.

2011.gadā no piešķirtā finansējuma iegādātas 10 specializētās ugunsdzēsības autocisternas *MB Unimog* un 23 specializētās vieglās kravas apvidus automašīnas *Toyota Hilux*, kas aprīkotas ar ugunsdzēsības iekārtām, kā arī veikts trīs funkcijas nodrošināšanai izmantoto ēku remonts. Ievērojot Ministru kabineta 2011. gada 6. jūlija rīkojumu Nr.298 „Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem", no piešķirtā finansējuma tika iegādātas 150 vieglās kravas apvidus automašīnas *Isuzu DMax*.

2012. gadā no piešķirtā finansējuma iegādāts ugunsdzēsības aprīkojums (inventārs) un individuālie aizsardzības līdzekļi, kā arī veikts sešu funkcijas nodrošināšanai izmantoto ēku remonts. Ņemot vērā VMD strukturālās reformas, lai nodrošinātu mobilu rīcību, prioritāri bija nodrošināt VMD nodarbinātos, kuri ugunsnedrošajā laikposmā par 90% tiek mobilizēti darbam meža ugunsapsardzībā, ar speciāli aprīkotiem transportlīdzekļiem. Saskaņā ar Zemkopības ministrijas 2012. gada 28.aprīļa kārtību „Kārtība, kādā Valsts meža dienests iegādājas dienesta vieglos automobiļus, kurus paredzēts pārbūvēt atbilstoši speciālām vajadzībām” iegādātas 140 specializētās vieglās automašīnas *Suzuki SX4*. Tāpat iegādāta viena vieglā kravas apvidus automašīna *Isuzu DMax.*

2013. gadā iegādāta viena specializētā ugunsdzēsības autocisterna *MB Unimog.* Iegādātas 29 vieglās apvidus automašīnas un 114 ģeogrāfiskās pozicionēšanas sistēmas (GPS) ar kartēm autotransportlīdzekļos operatīvai nokļūšanai uzraudzības objektos un meža ugunsgrēku vietās. Veikts vienas funkcijas nodrošināšanai izmantotās ēkas remonts.

Saistībā ar Latvijas lauku attīstības programmas 2007.–2013. gadam pasākuma “Mežsaimniecības ražošanas potenciāla atjaunošana un preventīvu pasākumu ieviešana” aktivitāti “Meža ugunsdrošības profilaktisko pasākumu ieviešana” no 2010. gada 1. janvāra iegādātas 262globālās navigācijas satelītu sistēmas mērierīces. Īstenojot minētā pasākuma pirmo kārtu, rekonstruēti 40 ugunsnovērošanas torņi, pasākuma otrās kārtas ietvaros uzbūvēti divi jauni ugunsnovērošanas torņi un rekonstruēti 32 ugunsnovērošanas torņi. Šī projekta īstenošana turpinās, un pasākuma ceturtajā kārtā īstenojams apstiprinātais projekts par trīs jaunu ugunsnovērošanas torņu būvniecību un 30 ugunsnovērošanas torņu rekonstrukciju.

1. **Aktuālā situācija VMD meža ugunsapsardzības finansējuma jautājumos**

Iekšlietu ministrija jau 2007. gada 8. jūnijā bija sagatavojusi informatīvo ziņojumu „Par veiktajiem pasākumiem 2006. gadā Plāna vienotas valsts uguns apsardzības un glābšanas sistēmas izveidošanai laikposmā no 2005.–2011. gadam īstenošanā”. Tajā sniegta informācija par Koncepciju vienotas valsts uguns apsardzības un glābšanas sistēmas izveidošanai laikposmā no 2008. līdz 2013. gadam – tā veidojama uz informatīvajā ziņojumā aprakstītā modeļa A un B variantu bāzes:

* A varianta ieviešanai nepieciešami 210 milj. latu (uzturēšanas izdevumi – 16 milj. latu gadā);
* B varianta ieviešanai nepieciešami 146 milj. latu (uzturēšanas izdevumi – 15 milj. latu gadā).

Savukārt VMD no 2010. gada, kad tika pieņemts lēmums tomēr neveidot vienotu valsts uguns apsardzības un glābšanas sistēmu, funkcijas nodrošināšanā investē vidēji 2,17 milj. latu (3.09 milj. *euro*) valsts budžeta līdzekļu gadā. Likuma "Grozījumi Ugunsdrošības un ugunsdzēsības likumā" (16.12.2010.) anotācijas sadaļā „Tiesību akta projekta ietekme uz valsts budžetu” tika atzīts par nepieciešamu:

* 2012. gadā plānot papildu izdevumus VMD 3,34 milj. latu (4.75 milj. *euro*) apmērā, tai skaitā atlīdzībai 1,907 milj. latu (2.71 milj. *euro*);
* 2013. gadā - 3,12 milj. latu (4.44 milj. *euro*), tai skaitā atlīdzībai 1,907 milj. latu (2.71 milj. *euro*);
* 2014. gadā un turpmāk - ik gadu 2,02 milj. latu (2.87 milj. *euro*), tai skaitā atlīdzībai turpmāk ik gadu 1,907 milj. latu (2.71 milj. *euro*).

Jāsecina, ka finansējuma trūkuma dēļ iepriekšminētās investīcijas plānotajā apmērā nav izdevies ieguldīt. Turklāt, kā jau iepriekš minēts, zeme 310 tūkst. ha lielā platībā atbilst, vai tuvākajos gados atbildīs meža izdalīšanas kritērijiem, gandrīz par 10 % palielinot pašlaik uzraugāmās platības (3,32 milj. ha pēc Meža valsts reģistra datiem).

Vienreizējās investīcijas ir ļāvušas VMD novērst kritisko situāciju meža ugunsapsardzībā, bet lai turpmāk tā tiktu nodrošināta atbilstošā līmenī neradot draudus apkārtējai videi un sabiedrībai, VMD ik gadu pie budžeta bāzes ir nepieciešams **papildus** finansējums no valsts budžeta sekojošiem izdevumiem:

 3. tabula

|  |  |  |  |  |
| --- | --- | --- | --- | --- |
|   | **Finansējuma postenis** | **2015.gads** | **2016.gads** | **2017.gads** |
| 1. | **Atlīdzība KOPĀ,** *euro* | **3118372** | **3118372** | **3118372** |
|   | Atalgojums | 2523159 | 2523159 | 2523159 |
|   | Valsts obligātās sociālās apdrošināšanas iemaksas | 595213 | 595213 | 595213 |
| 2. | **Uzturēšanas izdevumi KOPĀ,** *euro* | **348175**  | **348175**  | **519345**  |
|   | Degviela meža ugunsgrēku atklāšanai, ierobežošanai, likvidācijai un, ja nepieciešams, ugunsgrēka vietas uzraudzībai | 320145  | 320145  | 320145 |
|   | Meža ugunsapsardzības inventārs un specializēto transportlīdzekļu sagatavošana sezonai un apkope/ remonti/rezerves daļas | 28030  | 28030  | 199 200. |
| 3. | **Kapitālie izdevumi KOPĀ,** *euro* | **1100000**  | **1100000**  | **2 043 000** |
|   | Ugunsdzēsības autocisternas | 1100000  | 1100000  | 1 320 000 |
|   | Vieglās kravas apvidus automašīnas |  |  | 638 000 |
|  | Vieglās apvidus automašīnas | 0  |  |  |
|   | Funkcijas nodrošināšanai izmantoto ēku kapitālais remonts, rekonstrukcija, būvniecība\* |  |  | 85 000\* |
|  4. | **PAVISAM KOPĀ,** *euro* | **4566547**  | **4566547**  | **5 680 717** |

 \*85 000 *euro* plānots vidēji vienas līdz trīs ēku kapitālā remonta izmaksām, par pamatu aprēķiniem izmantojot tirgū pastāvošās būvniecības izmaksas.

1. **Papildus nepieciešamo izdevumu atšifrējums un aprēķins**

VMD pašreiz ikgadēji nodarbināto sezonas darbinieku skaits nav pietiekams, lai nodrošinātu ugunsapsardzības darbu veikšanu atbilstoši likumdošanai un darba drošības prasībām un pieaugot meža ugunsgrēku skaitam, nodrošinātu to savlaicīgu atklāšanu un likvidāciju. 2013. gadā līdzīgi kā iepriekšējos gados, netika nodrošināts pilnīgs ugunsnovērošanas tīkla darbs (tika izmantoti tikai 102 no 181 ugunsnovērošanas torņiem, kā arī dežūras netika veiktas nepieciešamajā apjomā), kas palīdz nodrošināt meža ugunsgrēku savlaicīgu atklāšanu. Ugunsdzēsēju komandas nedarbojās ar nepieciešamo cilvēku skaitu, tādējādi radot draudus gan nodarbināto veselībai un dzīvībai, gan sabiedrības drošībai un tās ekonomiskajām interesēm. Minētais cilvēku skaits nepieciešams, lai nodrošinātu cilvēku aizvietojamību un darba likumdošanas prasību ievērošanu attiecībā uz pieļaujamo maksimālo darba stundu skaitu. Strādājot ar nepietiekošu darbinieku skaitu, nopietni tiek apdraudēta meža ugunsgrēku savlaicīga atklāšana un dzēšanas uzdevuma izpilde periodos, kad pieaug meža ugunsgrēku skaits. Šādās situācijās gan patstāvīgi, gan sezonā ugunsapsardzībā nodarbinātie tiek paļauti pārslodzei un tiek apdraudēta gan to dzīvība, gan veselība. Jāņem vērā, ka meža ugunsgrēku dzēšanā iesaistītie vecākie mežziņi un mežziņi pārstāj pildīt tos amata pienākumus, kas saistīti ar meža apsaimniekošanu un izmantošanu un medības regulējošo normatīvo aktu uzraudzību. Arī prognozētais uzraugāmo meža platību pieaugums, uz aizaugušo lauksaimniecības zemju rēķina, aptuveni 10% apmērā tuvākajos gados nozīmē, ka objektīvi pieaug nepieciešamība palielināt ugunsapsardzībā nodarbināto, t.sk. sezonas darbinieku, skaitu.

* 1. **Papildus nepieciešamo atlīdzības izdevumu atšifrējums un aprēķins**

Lai nodrošinātu Ministru kabineta 2013.gada 29.janvāra noteikumu Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” (3.pielikums) prasības 2015.gadā un turpmākajiem gadiem ugunsapsardzībai papildus nepieciešamais finansējums atlīdzībai tiek rēķināts sekojoši:

1. VMD meža ugunsbīstamajā laikposmā (turpmāk – sezona) būtu jāpieņem 648 (308 – 77 specializētās automašīnas\*4 cilvēki uz automašīnu, kā rezultātā tiktu nodrošināta meža ugunsdzēsēju komanda ar meža ugunsdzēsēju un specializētās automašīnas vadītāju divās maiņās; 330 – 165 ugunsnovērošanas torņi sezonā \* 2 dežuranti uz ugunsnovērošanas torni; 10 – 10 vienības specializētais. t.sk. patapinātais, autotransports (Volvo, MB Unimog, traktori)\* 1 cilvēks uz vienu vienību) sezonas darbinieki.

Sezonā nodarbinātie ir klasificēti 1.kategorijas 6. un 8. mēnešalgu grupās. Pie pašreizējā finansējuma, lai nodrošinātu mēnešalgu un piemaksu par darbu kas saistīts ar īpašu risku, VMD var pieņemt darbā vidēji 320 sezonā nodarbinātos, samaksājot 6.un 8. mēnešalgas grupas minimālo darba samaksu 349 *euro*mēnesī.

Atbilstoši minētajai mēnešalgu grupai sezonā nodarbinātajiem būtu jānodrošina atalgojums vismaz 80% apmērā no 1.kategorijas 6. un 8.mēnešalgu grupas, t.i. 596 *euro*un piemaksa par darbu kas saistīts ar īpašu risku 25% no mēnešalgas 149.12 *euro* (596 *euro*\*25% = 149*euro*). Nepieciešamais finansējums sezonā būtu (648 nodarbinātie \* (596 *euro*+ 149 EUR) \* 6 mēneši = 2 896 560*euro*).

Kā arī sezonā nodarbinātajiem pienākas atlīdzība par neizmantoto atvaļinājumu (48% no mēnešalgas). Aprēķins: 0,48 (1,67 - kompensējamo dienu skaits par mēnesi (20 mēneša darba dienas/12 mēneši; 10 - kompensējamo dienu skaits par 6 mēnešiem sezonā nodarbinātie (1, 67\*6); 21 - vidējais darba dienu skaits mēnesī. kompensējamo dienu skaits par 6 mēnešiem sezonā nodarbinātie/ vidējais darba dienu skaits mēnesī - 10/21=0,48). Neizmantotā atvaļinājuma kompensācijām nepieciešamais finansējuma aprēķins 648 nodarbinātie \* (596 *euro*+ 149*euro*)\*0,48= 231 725 *euro*

2. Meža ugunsapsardzībā iesaistītā personāla (štata nodarbinātajiem) nodrošināšanai ar piemaksu, kas saistīta ar īpašu risku līdz 5% no mēnešalgas, VMD nepieciešams papildus finansējums 95 184 *euro*:

* 58 950 *euro* mežziņiem - 300\*655 *euro*\*0,05% (6 mēneši);

13 320 *euro* vecākiem mežziņiem - 60\*740 *euro*\*0,05% (6 mēneši);

* 9 966 *euro* virsmežniecības inženieriem - 44\*755 *euro*\*0,05% (6 mēneši);
* 2 565 *euro* MUS vadītājiem - 15\*570 *euro*\*0,05% (6 mēneši);
* 2 265 *euro* vecākiem inspektoriem - 10\*755 *euro*\*0,05% (6 mēneši);
* 3 420 *euro* virsmežziņu vietniekiem - 10\*1140 *euro*\*0,05% (6 mēneši);
* 4 698 *euro* virsmežziņiem - 10\*1566 *euro*\*0,05% (6 mēneši).

Kopējais finansējums gan sezonas nodarbinātajiem, gan štata nodarbināto piemaksām, ko VMD 2014. gadā iezīmē ugunsapsardzības sezonai ir 700 310 *euro*. Tas tiek izlietots vidēji 320 sezonas nodarbināto darba samaksai (320 \* 349 *euro* \* 5.5 mēneši = 614 240 *euro*), neizmantoto atvaļinājuma pabalstu izmaksai (320 \* 349 *euro* \* 0.44= 49 140 *euro*) un piemaksām – 36 930 *euro*. Vidēji uz ugunsapsardzībā iesaistīto potenciāli nodarbināto skaitu (769) gan štata, gan ārštata nodarbinātajiem, t.i. 9 *euro* mēnesī ( kas vidēji ir ap 3% -6% no attiecīgās mēnešalgas).

**Kopsavilkums:**

1. Kopējais nepieciešamais finansējums atalgojumam – 3 223 469 *euro*:

a. sezonā nodarbinātajiem ( 2 896 560 *euro* +231 725 *euro*);

b. personālam - 95184 *euro*.

2. VMD iezīmētais finansējums atalgojumam ugunsapsardzībā nodarbinātajiem 700 310 *euro*.

3. Papildus nepieciešamais finansējums atalgojumam 2 523 159 *euro* (3 223 469 – 700 310).

4. Papildus nepieciešamais finansējums darba devēja valsts sociālās apdrošināšanas obligātajām iemaksām 595 213 *euro* ( 2 523 159\*23,59%).

5. Papildus nepieciešamais finansējums atlīdzībai 3 118 372 *euro* (2 523 159+595 213).

* 1. **Papildus nepieciešamo uzturēšanas izdevumu atšifrējums un aprēķins**

**1**. Riepu nomaiņa: 2017.gadā – 37 riepu komplekti. - 37867*euro*

**2**. Transportlīdzekļu sagatavošana sezonas darbiem (vidēji 20 operatīvo transportlīdzekļu remonts gadā \* 711.50 *euro* = 14 230 *euro*)

**3.** Degvielu papildus 320145 *euro* ik gadu pie bāzes. Pēc Valsts meža dienesta Meža resursu pārvaldības departamenta speciālistu aprēķina gadā ir nepieciešama degviela 10 572 000 km, t.i. mēnesī 881 000 km. Lai VMD varētu nodrošināt speciālistus ar nepieciešamo degvielu 10 572 000 km, ir nepieciešams finansējums 1 501 224 *euro*.

Aprēķins:

10 572 000 km\*10l/100 km= 1 057 200 l

1 057 200l \* 1.42 *euro* = 1 501 224 *euro*

Pie bāzes finansējuma VMD var nodrošināt degvielu speciālistiem 6 072 000 km gadā, novirzot tam finansējumu 862 224*euro*.

Aprēķins:

6 072 000 km\*10l/100 km= 607 200 l

607 200l \* 1.42 *euro* = 862 224 *euro*

Lai segtu starpību (10 572 000 km – 6 072 000 km = 4 500 000 km), VMD nepieciešami papildus 450 000 l (4 500 000 km\*10l/100 km)\*1.42287 kas ir 640 290 *euro*. Lai nodrošinātu funkciju izpildi minimālā apjomā (50 % no 640 290 *euro*) pie neliela meža ugunsgrēku skaita, VMD nepieciešami papildus – 320145 *euro*.

**4**. 2015. un 2016.gadā ugunsdzēsības inventārs (pārnēsājamie smidzinātāji - 94 vienības\*146.81 *euro* plānotās vienības cena = 13 800 *euro*

**5**. 2017.gadā ugunsdzēsības inventārs (pārnēsājamie smidzinātāji 103 vienības\* 146.5 *euro* plānotā vienas vienības cena = 15 090 *euro*; šļūtenes, stobri, šļūteņu savienojumi, pārejas utml. 300 vienības\*41.26 *euro* plānotā vienības cena = 12 378 *euro*; sūcvadi - 3 vienības\*331.53 *euro* = 994.59 *euro*) kopsummā gadā 28463 *euro*;

**6.** 2017.gadā dienesta apģērbs ugunsapsardzībā nodarbinātajiem (300 mežziņiem\* 142.3 *euro* par komplektu= 42 690 *euro*).

**7**. Globālās navigācijas satelītu uztvērēji: 2017. gadā - 36 vienības\* 2109.72 *euro* = 75 950 *euro*.

* 1. **Papildus nepieciešamo kapitālo izdevumu atšifrējums un aprēķins**

2015. gadā plānots iegādāties 5 specializētās ugunsdzēsības autocisternas: 5 vienības X 220 000 *euro*.

2016. gadā plānots iegādāties 5 specializētās ugunsdzēsības autocisternas: 5 vienības X 220 000 *euro*

2017.gadā plānots turpināt par ELFLA atbalsta līdzekļiem 2006. gadā iegādāto *Ford Ranger* vieglo kravas apvidus automašīnu nomaiņu iegādājoties 29 vieglās kravas apvidus automašīnas. 29 vienības × 22 000 *euro*. Plānots iegādāties 6 specializētās ugunsdzēsības autocisternas: 6 vienības X 220000 *euro.*

2017.gadā plānotie papildu kapitālieguldījumi Meža ugunsdzēsības stacijās – Tukuma MUS jaunas ēkas būvniecības uzsākšana (85 000 *euro*).

Pielikumā: 4. tabula: Valsts meža dienesta operatīvie dati par finansējumu a ugunsapsardzībai.

Zemkopības ministrs J.Dūklavs

2014.07.15. 8:24

4615

V.Freimane

67027253, vija.freimane@zm.gov.lv

1. NAP2020 422. rindkopa; [↑](#footnote-ref-1)
2. NAP2020 438. rindkopa [↑](#footnote-ref-2)
3. NAP2020 441. rindkopa [↑](#footnote-ref-3)
4. NAP2020 232.rindkopa [↑](#footnote-ref-4)